《韩子师尚书致仕》
宋代·张镃

丈夫出处无两岐，强自分别儿童痴。
鹿门庞老不愿仕，名与诸葛争驱驰。
天子从臣岂易得，履声已至黄金墀。
堂堂文誉动宸极，奕世长策归论思。
攀辕卧辙昔人事，前日作州重见之。
万口祝公犹在耳，拜后爵土同封蕲。
绪余间发有如此，功业盛著庸何疑。
仙风却与松乔期，泛苕涉霅寻幽奇。
洞天白石人未省，翦茅植树亲指麾。
山灵地妪许时秘，恰与八座供娱嬉。
人间台榭难顿著，临胜向背真天施。
霞晨雾夕更护耀，鸥朋鹭导欣逶迤。
乡来韩必今复来，飞云入步长相随。
上章乞身世亦有，发落齿撼将何为。
公未五十方朱颜，勇退奚俟谋耆龟。
九重嘉赏宠殊职，百辟动色钦清规。
镃也尘鞅方羁縻，先德未报鬓已丝。
高节凛凛端可师，扣门粮食局休千里齎，
一舸叫月从鸱夷。

作者简介：张镃（1153—1221？）原字时可，因慕郭功甫，故易字功甫，号约斋。南宋文学家，先世成纪（今甘肃天水）人，寓居临安（现浙江杭州），卜居南湖。出身显赫，为宋南渡名将张俊曾孙，刘光世外孙。他又是宋末著名诗词家张炎的曾祖，是张氏家族由武功转向文阶过程中的重要环节。隆兴二年（1164），为大理司直。淳熙年间直秘阁通判婺州。庆元初为司农寺主簿，迁司农寺丞。开禧三年（1207）与谋诛韩侂胄，又欲去宰相史弥远，事泄，于嘉定四年十二月被除名象州编管，卒于是年后。